John Wollaston (pentristo)

John WOLLASTON (n. en 1710 - m. en 1775) estis angla pentristo de la 18-a jarcento specialiĝinta pri portretoj kaj aktiva ĉefe en kolonia Nordameriko. Li estis unu el la malmultaj pentristoj, kiuj enkondukis la anglan stilon de rokoko en la nordamerikajn koloniojn de Britio.

Biografio 
Malmulte estas konata pri la frua vivo de Wollaston. Oni kredas ke li estis filo de pentristo, naskita en Londono. Iuj fontoj donas la nomon de lia patro ankaŭ kiel John Wollaston. Aliaj, citante la verkon de Horace Walpole, Anecdotes of Painting in England (1765), sugestas ke lia patro nomiĝis John Woolston kaj ke li poste ŝanĝis sian nomon al Wollaston.

Simile, malmulte estas konata pri lia arta trejnado. Charles Willson Peale, en letero datita je 1812 kaj adresita al sia filo Rembrandt, mencias ke Wollaston estis trejnita en Londono de ŝtofopentristo, sed nenio plu estas dokumentita.

Stile, la verkoj de Wollaston montras ian similecon al la portretoj de Thomas Hudson kaj Allan Ramsay, inter aliaj. Oni sugestis ke lia instruisto estis Joseph van Aken, kiu pentris la ŝtofon en la verkoj de ĉi tiuj kaj aliaj artistoj de la epoko. Ke Wollaston konsideris sin anglo pli ol usonano videblas en la etikedo sur la dorso de portreto de William Smith, Jr., pentrita en 1751. La etikedo priskribas la artiston kiel "Johnannes Wollaston Londoniensis".

 Referencoj 

Kategorio:Britaj pentristoj